# Sant Sadurní de Bula d'Amunt

Sant Sadurní de Bula d'Amunt (Saint-Saturnin de Boule-d'Amont en francès) és l'església parroquial del poble i de la comuna rossellonesa de Bula d'Amunt, a la Catalunya del Nord.

## Història

Esmentada a la documentació per primer cop el 1011, l'edifici actual és del mateix segle xi. Va ser extensament modificat al segle xviii, quan a la nau se li afegí una galeria paral·lela al costat nord, i es canvià de façana la porta de l'església. L'edifici va ser declarat Monument històric de França al 23 d'octubre del 1972.

## Arquitectura

L'església romànica es conserva encara de forma ben distingible, si bé a la nau única original se li afegí una extensió paral·lela pel costat al nord mitjançant una galeria en dos trams, comunicada amb la planta original per dos arcs oberts en el mur septentrional romànic. L'absis, semicircular i amb coberta de quart d'esfera, mostra una decoració exterior feta de bandes llombardes, successió de petits arcs cecs formant un fris que alterna una lesena amb dos arcs i, així successivament. A la paret de l'absis s'obren unes petites finestres verticals que originalment il·luminaven el temple, però que en l'actualitat estan amagades per la presència de l'important retaule de l'altar major.
El campanar d'espadanya, massís, té quatre obertures per a les campanes, en dos rengles, si bé l'obertura esquerra del rengle inferior està cegada per un gran rellotge. Domina la façana occidental, o oest, que també té l'obertura de la porta. Aquesta darrera, originalment era al mur sud (oberta al migdia, com les de moltes altres esglésies pirinenques), però al segle xviii se la canvià de lloc i l'obertura passà al final de la nau. Sortosament, es conserva la ferramentas medieval.
La decoració la formen diversos retaules barrocs: el de l'altar major (començament del segle xviii), el de la Sang (1710), el de sant Josep (1744), el de la Mare de Déu (1761), i el de sant Antoni (s. XVIII). Té també altres peces menors com una estàtua de sant Sadurní i una cadira del segle xviii i, de la mateixa època, una mica de tresor (un relicari, una custòdia, una píxide i un platet d'almoines).

### Imatges

* Altar major i retaule
* Vista esquerra de la nau, retaules de la Mare de Déu i de sant Antoni
* Vista dreta de la nau, retaules de la Sang i de sant Josep
* Altar lateral i retaule de la Mare de Déu
* Altar lateral i retaule de sant Antoni
* Detall de l'absis
* Marededéu de Serrabona
* Estàtua d'un bisbe 1699

## Bibliografia

* Becat, Joan. «20-Bula d'Amunt». A: Atles toponímic de Catalunya Nord. I. Aiguatèbia-Montner. Perpinyà: Terra Nostra, 2015 (Biblioteca de Catalunya Nord, XVIII). ISBN ISSN 1243-2032.
* Becat, Joan; Ponsich, Pere; Gual, Raimon. «Bula d'Amunt». A: El Rosselló i la Fenolleda. Barcelona: Fundació Enciclopèdia Catalana, 1985 (Gran Geografia Comarcal de Catalunya, 14). ISBN 84-85194-59-4.
* Gavín, Josep M. «Ros 41. Sant Sadurní de Bula d'Amunt». A: Inventari d'esglésies 3** Capcir-Cerdanya-Conflent-Vallespir-Rosselló. Barcelona: Arxiu Gavín, 1978 (Inventari d'esglésies). ISBN 84-85180-13-5.
* Mallet, Géraldine. Les Églises romanes oubliées du Roussillon. Montpellier: Ed. Les Presses du Languedoc, 2003, p. 284. ISBN 2859982442.
* Ponsich, Pere. «Bula d'Amunt: Sant Sadurní de Bula d'Amunt». A: El Rosselló. Barcelona: Enciclopèdia Catalana, 1993 (Catalunya romànica, XIV). ISBN 84-7739-601-9.

## Referències

* 1 2 3 «Bula d'Amunt al web de Jean Tosti» (en francès). Arxivat de l'original el 2013-05-13. [Consulta: 5 octubre 2013].
* ↑ Fitxa a la base de monuments històrics francesos Mérimée
* ↑ «Boule d'Amont: le village, al web de "La Vallée de la Tet"» (en francès). Arxivat de l'original el 2015-07-02. [Consulta: 5 octubre 2013].
* ↑ «Bula d'Amunt, al web de pyreneescatalanes» (en francès). [Consulta: 5 octubre 2013].